烈陽與打風落雨二揀一,大家會揀邊一種天氣去浪漫跑呢?
呢個問題就等於女朋友問你,佢同你阿媽跌落海救邊個先一樣咁難答,或者會有師兄答不如一槍打死我把啦。
剛過去的星期六颱風<彩虹>打到黎,天文台掛左三號波。香港橫風橫雨,好似好有料到。而我一個人在星巴克享受緊發呆既下午,嘆緊咖啡。望住窗外狂風大雨,有人趕住避雨,有人被風吹到反雨遮,仲見到有班人好瘋癲踢波。我回想起十零歲,不論烈陽同打風,都會走落街同朋友踼波,果種熱情真係嚇死人。但打風落雨,亦係最考你技巧及基本功。雨中點樣控球,傳球,射波準繩度。。。惡劣嘅環境更加可以將球技練得勁啲。加上落雨踼波真係笑料百出,係一班老死最開心嘅相聚時間。
言歸正傳,趁呢個難得機會好想打大風去跑一轉,畢竟對上次掛8號波時,想跑出去感受下被風雨虐待嘅感覺都唔得,直到我跑完都完全冇風冇雨就登陸左,都以為今年冇機會喺打風之下跑。所以更加要抓緊今年最後打風嘅機會。星期日立即换上跑衫跑鞋,就飛落街跑。
一落到樓下,見到狂風狂雨,唔知點解有種好興奮又有啲驚既感覺。大雨中跑其實同烈陽嘅裝備一樣,都會照樣會戴太陽帽同太陽鏡,唔想比雨水打到眼都睜唔開或吹到塵入眼,唯獨是手提電話要袋入密實袋比較麻煩。
相對烈陽,打風落雨慢跑,望到的風景同感覺完全不一樣:
- 汗水,雨水,甚至乎淚水都混雜一起,感覺唔到身上有被黏著嘅感覺。
- 感受強風吹嘅在身上,風聲呼呼,有點恐怖卻有清爽嘅感覺。
- 享受雨水打在皮膚上嘅觸感。
- 望上天見到雲嘅移動速度,有時開左快鏡咁,有時又好似定格左。就好似時間停頓左,突然又走得很快。
- 大風吹到啲樹搖擺不定,樹葉被吹得漫天飛舞,好似櫻花掉下嘅感覺。
- 聽住跑鞋同地下積水發出嘅聲音,感受雨中跑的每一步。
- 因為落大雨街上冇太多人嘅關係,可以盡情大聲唱歌及狂叫。
- 享受路邊被一潭死水,經過被車濺起後變做瀑布咁,由頭淋到落腳。 (好似幾痴線)
跑果時冇設定跑幾多或步速幾多,盡量享受橫風横雨跑嘅感覺,跑到唔想跑就打道回府。因為會跑經西沙路同清水灣道路段,地下好多比強風吹倒嘅大小樹枝,要經常望住個地下跑,如果小心踩中會好易整傷腳。而且更要留意有沒有其他東西吹埋黎或突然冧樹,集中力比平常時間還要高很多。
跑步群好多師兄師姐都無因風雨而減退跑步熱情,各人都把握機會去走一轉。大家試回想一下以前嘅自己都有好多藉口唔跑,而又試想下呢家有咩原因令你有咁嘅轉變。
其實人往往在最惡劣既環境低下,先會體現及鍛鍊到自己嘅堅持及意志力,但最重要係任何時候都要好好準備好自己,隨時面對惡劣環境殺到埋身。在平穩時間唔好安於現狀,好好裝備自己,去迎接每一次突如其來嘅人生高山低谷。
人類對環境既適應力能好強,問題在於自己肯唔肯改變。既然你不能改變外在環境,可以做的就係改變自己、去適應、去跨越、去克服佢,變做比以前更不一樣的自己。咁先可以充份發揮自己既才能與激發內在潛能,當你回頭一看,原來自己既能力比自己所想更高。如果困住舒適圈唔走出黎,就永遠都進步唔到。
星星將自己放在太陽旁邊, 就不會感覺到自己嘅存在。只有置身在黑暗中, 才會看得清楚自己發出的光芒。
每個練習跑步嘅人, 在過程都會苦惱著、歇斯底里著、痛苦著, 會不斷地掙扎數個月嘅時間, 但呢一切會在未來某一瞬間得到回報。
當我跑上澳景路頂時,正直刮起大風,吹到帽都甩咁滯,而電話隨即播放了周杰倫嘅 <龍捲風>
「後知後覺。。。我跟了這節奏。。。」
或許,我們都是被那個瞬間迷住的一種無可救藥的跑者吧。